Document ID: 32004R0013

32004R0013
L 003/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 13/2004 НА КОМИСИЯТА
от 8 декември 2003 година
за определяне списъка на морските пътища, предвиден в член 3, буква г) от Регламент (ЕИО) № 1108/70 на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейскaтa общност,
като взе предвид Регламент (ЕИО) № 1108/70 на Съвета от 4 юни 1970 г. за въвеждане на счетоводна система за отчитане на разходите по инфраструктурата във връзка с железопътния, пътния и вътрешноводния транспорт (1), последно изменен с Договора за присъединяване на Австрия, Финландия и Швеция и по-специално член 3, буква г) от него,
като има предвид,че:
(1)
Регламент (ЕИО) № 281/71 на Комисията от 9 февруари 1971 г. относно определяне списъка на морските пътища, предвиден в член 3, буква д) от Регламент (ЕИО) № 1108/70 на Съвета от 4 юни 1970 г. (2) беше съществено изменен няколко пъти (3). В интерес на яснотата и рационалността, споменатият регламент би следвало да бъде кодифициран.
(2)
Регламент (ЕИО) № 1108/70 предвижда да не се изискват отчети за разходите за различни категории инфраструктура. Тази разпоредба се прилага inter alia за определени морски пътища, списък на които трябва да бъде изготвен от Комисията.
(3)
При изготвянето на този списък трябва да се отчита съотношението на трафика по морските пътища спрямо трафика във вътрешните водни пътища, или значението от въвеждане на система за отчитане разходите по инфраструктурата за тези водни пътища, в светлината на установяване на система за таксуване при използване на инфраструктурата,
ПРИЕ НАСТОЯЩИЯ РЕГЛАМЕНТ:
Член 1
Списъкът на морските пътища, предвиден в член 3, буква г) от Регламент (ЕИО) № 1108/70, е посочен в приложение I от настоящия регламент.
Член 2
Отменя се Регламент (ЕИО) № 281/71.
Позоваването на отменения регламент се тълкува като позоваване на настоящия регламент и се чете в таблицата за съответствие в приложение III.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 декември 2003 година.

Labels: 8